馬迪爾希望再為曼聯上陣 爭取告別演出
2024年04月01日 22:05
東網電視
更多新聞短片
馬迪爾爭取告別曼聯演出。(Getty Images)
曼聯前鋒安東尼馬迪爾近日已經重投操練,佢合約今季完結,曼聯無意同佢續約或延長合約,換言之今夏佢將會結束9年紅魔生涯,呢位法國射手表示希望季尾至少上陣1場,作為告別演出。
安東尼馬迪爾在曼聯星途暗淡,近年因傷同其他原因淪為大後備,期間曾外借西維爾半季,2021年打後已再未獲法國國家隊徵召,而佢亦經常受傷,最近一次大傷係今年1月,剛做過鼠蹊手術,養傷10星期後重投練習,但只能單獨操練。
對於季尾上陣機會,坦哈格表示:「馬迪爾已經復操,但仲未可以跟大隊練習,至於佢會否再上陣,要視乎佢康復進度同之後表現。」
報道指馬迪爾希望季尾再為曼聯上陣,除咗係告別演出,仲希望以表現吸引潛在買家,畢竟佢只有28歲,仍可在歐洲5大聯賽立足。